# **Transport – hvordan kan den blive bæredygtig?**

I denne opgave skal I arbejde med tiltag, der har gjort transporten i forskellige byer mere bæredygtig og bruge disse cases som inspiration til at gøre transporten i jeres egen by mere bæredygtig.

På [www.verdensmålene.dk](https://www.verdensmaalene.dk/undervisning/b%C3%A6redygtige-byer) ligger der beskrivelser af tiltag, man har udført i forskellige byer for at gøre byens transport mere bæredygtig. En række cases kan downloades via links nederst på siden.

**Delopgave 1: Gruppearbejde**

Del klassen i 6 grupper, der skal arbejde med de tre cases, der omhandler bæredygtige transportløsninger beskrevet på ovenstående link. To grupper arbejder med casen **Madrid**, to grupper arbejder med casen **Caracas**, to grupper arbejder med casen **Singapore**.

Hver gruppe skal:

1. Beskrive det tiltag, der er gjort for at gøre byens transport mere bæredygtig.
2. Forklare fordele og ulemper ved tiltagene.
3. Diskutere om tiltagene både er socialt-, økonomisk- og miljømæssigt bæredygtige.
4. Diskutere om den løsning, der er beskrevet, kan benyttes i jeres egen by – eller andre steder i Danmark?

**Delopgave 2: Bæredygtig transport i din by**

I denne opgave skal du/I komme med innovative forslag til, hvordan transporten i din/jeres by eller det område du/I bor i bliver mere bæredygtigt. Det er vigtigt, at du/I regner på, hvor meget CO2, der reduceres ved løsningsforslaget.

Før du går i gang, kan du evt. finde inspiration fra denne lille [film](https://www.youtube.com/watch?v=-eEwn6tqgR8)

**Spørgsmål til inspiration**

1. Brainstorm på, hvad man kan gøre for, at transporten i din by/det område du bor i bliver mere bæredygtig.
2. Hvordan kan man på en gang reducere miljøbelastningen og samtidig tage hensyn til økonomi, beskæftigelse og livskvalitet?
3. Arbejd med det forslag, du/I synes kan gøre den største forskel for en mere bæredygtig transport. Lav beregninger af den forventede CO2-reduktion.
4. Hvordan vil miljøvenlige løsninger få betydning for den måde, der bygges og by-udvikles på? Kan en by grundlæggende forandre deres transportmuligheder? Kan bæredygtig transport kun indføres i nye byer?
5. Hvad skal der til for at gøre det attraktivt at lade bilen stå, når man har ærinder i byen såsom arbejde, indkøb samt sports- og kulturaktiviteter?

Du/I kan bruge dette skema til at regne på reduktion af CO2 for dit/jeres forslag.

|  |  |
| --- | --- |
| **Transportmiddel** | **CO2-udslip pr. km. (g)\*** |
| Cykel | 0  |
| Bus | 27 |
| Tog | 37 |
| Lille bil | 110  |
| Stor bil | 150 |
| Elbil | 0 |

\*Gennemsnitstal – der er stor variation afhængig af transportmidlets alder, fabrikat, størrelse osv. Tallene dækker kun over CO2-udledning ved selve transporten og ikke udledning ved fremstilling, vedligehold og skrotning (se evt. fig. 5.18 i bogen). Kilde: [Greenmatch](https://www.greenmatch.dk/blog/2016/03/saa-meget-bruger-du-i-co2-naar-du-rejser).

|  |
| --- |
| Gem jeres svar og data, så de kan indgå i besvarelsen af den overordnede problemstilling ”Hvordan bliver byer bæredygtige?” **HUSK:** *Jo bedre data – des bedre argumentation.* |